Enestående fund på Vasagård syd-vest for Aakirkeby har dette efterår givet Bornholms Museum og Nationalmuseet et stort gennembrud i forståelsen af det folk, der levede på pladsen i omkring 750 år i den del af bondestenalderen, der kaldes tragtbægerkulturen.

Museet betegner fundene som sensationelle.

Vasagård rummer runde anlæg, som Bornholms Museums chefarkæolog Finn Ole Nielsen tolker som soltempler.

Foruden et enkelt i Sverige, måske to, er de runde anlæg kun kendt fra Bornholm.

Dette efterårs gennembrud på Vasagård er store mængder af fund i stolpehullerne fra en sådan rund bygning.

– Det nye runde anlæg er en landsdækkende arkæologisk sensation, fordi det i forhold til tidligere fund er det absolut rigeste anlæg, der er fundet til dato, siger arkæolog Michael Thorsen, der de seneste måneder har ledet arbejdet på Vasagård.

– Vi står foran et stort gennembrud. Vi forventer gennem de mange fund at få et klart billede af, hvordan ting blev deponeret i sådan et rundt anlæg. Vi vil bedre forstå både hvad dette anlæg og de andre andre runde anlæg blev brugt til, og hvordan de blev afsluttet, da datidens mennesker opgav anlæggene, siger han.

Bornholms Museum vil gøre rede for de foreløbige fund, når arkæologer den 3. november holder møde om bondestenalderen på Moesgaard Museum ved Aarhus.

– Jeg er sikker på, at vore kolleger vil lytte meget opmærksomt og være meget ærgerlige over, at det ikke er dem, der står med det her anlæg, siger Michael Thorsen.

Læs meget mere i Bornholms Tidende.